**Likumprojekta "Grozījumi Maksātnespējas likumā" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi Maksātnespējas likumā" izstrādāts, lai veiktu redakcionālus precizējumus saistībā ar jau iepriekš veiktiem grozījumiem Maksātnespējas likumā. Mērķis ir nodrošināt, lai arī turpmāk Maksātnespējas likuma normu piemērotājiem būtu nepārprotami skaidrs, ka parādniekiem fiziskās personas maksātnespējas procesā bankrota procedūras ietvaros nav jānovirza viena trešdaļa no tās ienākumiem kreditoru prasījumu apmierināšanai.Likumprojekts stāsies spēkā nākamajā dienā pēc tā izsludināšanas. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Līdz 2015. gada 28. februārim fiziskās personas maksātnespējas procesa subjektam jeb parādniekam (turpmāk – parādnieks) bija pienākums bankrota procedūras laikā gūt ienākumus atbilstoši savām iespējām, lai pilnīgāk apmierinātu kreditoru prasījumus, pārskaitot vienu trešdaļu no saviem ienākumiem uz maksātnespējas procesa administratora (turpmāk – administrators) atvērto kontu kredītiestādē[[1]](#footnote-1). Taču 2015. gada 1. martā stājās spēkā 2014. gada 25. septembrī pieņemtie grozījumi Maksātnespējas likumā[[2]](#footnote-2). Citastarp tajos tika izdarītas izmaiņas attiecībā uz fiziskās personas pienākumiem fiziskās personas maksātnespējas procesā bankrota procedūras laikā. Ar grozījumiem tika noteikts, ka parādniekam fiziskās personas maksātnespējas procesa ietvaros bankrota procedūras laikā nav jānovirza viena trešdaļa no tās ienākumiem kreditoru prasījumu apmierināšanai[[3]](#footnote-3).Arī gatavojoties iesniegto priekšlikumu izskatīšanai komisijas sēdē, Latvijas Republikas 11. Saeimas Tautsaimniecības, agrārās, vides un reģionālās politikas komisijas Maksātnespējas likuma grozījumu izstādes darba grupas 2013. gada 22. oktobra sēdē[[4]](#footnote-4) Finanšu nozares asociācijas[[5]](#footnote-5) pārstāvis atkārtoti uzsvēra savu pozīciju, ka: "[..] bankrota procedūras laikā parādniekam nebūtu jāmaksā nekas, izņemot maksātnespējas procesa izmaksas. Viņam jāmaksā tie komunālie maksājumi, viss kas tur ir pa ceļam, bet maksāt kaut ko papildus kreditoriem – mēs uzskatām, ka tas nav nepieciešams". Nostājai pievienojās arī Latvijas Kredītņēmēju asociācijas[[6]](#footnote-6) pārstāvis[[7]](#footnote-7), vēršot uzmanību, ka nav samērīgi uzlikt parādniekam pienākumu bankrota procedūras laikā ne tikai segt fiziskās personas maksātnespējas procesa izmaksas, bet arī novirzīt vienu trešdaļu no tās ienākumiem kreditoriem. Tāpat Latvijas Republikas 11. Saeimas Tautsaimniecības, agrārās, vides un reģionālās politikas komisijas Maksātnespējas likuma grozījumu izstādes darba grupas 2013. gada 22. oktobra sēdē bija detalizētas diskusijas par piedāvāto redakciju Maksātnespējas likuma 139. panta 6. punktam no praktiskas piemērošanas perspektīvas, tai skaitā korelācijā ar Maksātnespējas likuma 139. panta tābrīža 1. punkta redakciju. Dalībnieku diskusiju rezultātā gūta skaidra pārliecība, ka fiziskai personai ir pienākums gūt ienākumus atbilstoši savām spējām nav saistāma ar svītrojamo pienākumu vienu trešdaļu no tās ienākumiem pārskaitīt kreditoriem.[[8]](#footnote-8)Likumdevēja gribu, kas balstīta padziļinātās un izvērstās diskusijās, turklāt nostiprina arī citas normas, kas ietvertas 2014. gada 25. septembrī izdarītajos grozījumos Maksātnespējas likumā, kas stājās spēkā 2015. gada 1. martā. Proti, pašlaik Maksātnespējas likuma 137. panta 1. punktā paredzēts pienākums administratoram atvērt uz sava vārda kontu kredītiestādē tikai noteiktos gadījumos, t.i., tikai gadījumos, ja maksātnespējas procesa administratoram tiek nodoti naudas līdzekļi saskaņā ar šā likuma 139. panta 2. punktu vai parādnieka maksātnespējas procesa ietvaros ir paredzēta mantas pārdošana. Turklāt ar iepriekš minētajiem grozījumiem Maksātnespējas likuma 172. pantā skaidri nodefinētas fiziskās personas maksātnespējas procesa izmaksas, tās sadalot tiešajās un netiešajās izmaksās, kas turklāt ir neatraujami skatāmas kopsakarā ar fiziskās personas vispārīgo pienākumu segt fiziskās personas maksātnespējas procesa izmaksas[[9]](#footnote-9).Tādējādi likumdevējs jau ar 2014. gada 25. septembra grozījumiem atbrīvoja parādnieku no pienākuma bankrota procedūras laikā pārskaitīt vienu trešdaļu no saviem ienākumiem administratoram, lai apmierinātu kreditoru prasījumus, vienlaikus precizējot, ka kreditoru prasījumi bankrota procedūras laikā tiek segti no pārdotās mantas, kā arī to, ka procesa tiešās izmaksas tiek segtas no parādnieka mantas pārdošanas rezultātā iegūtajiem līdzekļiem, savukārt netiešo izmaksu segšanas pienākums gulstas uz pašu parādnieku.Neskatoties uz veiktajiem grozījumiem, Latvijas Republikas Senāta Civillietu departaments 2019. gada 28. martā pieņēma lēmumu lietā Nr. C10065317, SPC-5/2019 (turpmāk – Lēmums) attiecībā uz Maksātnespējas likuma 139. panta, 140. panta 1. punkta un 172. panta ceturtās daļas interpretāciju. Lēmumā, izvērtējot Zemgales rajona tiesas 2018. gada 5. aprīļa lēmumu, ir atzīts, ka *Maksātnespējas likuma 140. panta 1. punkts, 139. panta 1. punkts un 172. panta ceturtā daļa […] ir interpretējama tādējādi, ka parādnieka pienākums arī bankrota procedūras laikā ir daļu no saviem ienākumiem novirzīt kreditoru prasījumu segšanai. […] tieši šāda interpretācija palīdz sasniegt Maksātnespējas likuma 1. pantā deklarēto Maksātnespējas procesa mērķi – pēc iespējas pilnīgāk apmierināt kreditoru prasījumus no parādnieka mantas, un tikai pēc tam, ja iespējams, atjaunot parādnieka maksātspēju, piemērojot likumā noteiktos principus un tiesiskos risinājumus. […] parādniekam visā maksātnespējas procesa laikā ir jārēķinās ar pienākumu gūt iespējami lielākus ienākumus no sava darba, lai, atlicinot sev nepieciešamo iztikas daļu un norēķinoties par maksātnespējas administratora izdevumiem, kreditoru prasījumu segšanai varētu novirzīt pārējos līdzekļus*.[[10]](#footnote-10)Tātad, atbilstoši Lēmumā atzītajam, fiziskai personai ir pienākums veikt ikmēneša maksājumus kreditoru prasījumu apmierināšanai arī bankrota procedūras laikā.Lēmuma secinājums ne tikai neatbilst likumdevēja paustajai gribai, 2014. gada 25. septembrī pieņemot grozījumus Maksātnespējas likumā, bet arī ir radījis jau virkni nepamatotu un negatīvu lēmumu arī citās fiziskās personas maksātnespējas procesa lietās.Iespējams, ka šāda interpretācija ir radusies divu faktoru ietekmē. Pirmkārt, Maksātnespējas likuma 139. panta 1. punktā lietoto vārdu "lai pilnīgāk apmierinātu kreditoru prasījumus" dēļ. Un, otrkārt, ņemot vērā Maksātnespējas likuma 140. panta 1. punktā noteikto rīcību ar vismaz divām trešdaļām no ienākumiem, vienlaikus nenosakot rīcību ar atlikušo (nepilnu) vienu trešdaļu.Tādējādi, lai arī turpmāk nodrošinātu Maksātnespējas likuma 139. un 140. panta piemērošanu atbilstoši likumdevēja gribai, likumprojektā paredzēti grozījumi Maksātnespējas likuma 139. un 140. pantā.Ar likumprojekta 1. pantu paredzēts no Maksātnespējas likuma 139. panta 1. punkta svītrot vārdus "lai pilnīgāk apmierinātu kreditoru prasījumus". Grozījums ir vērtējams kopsakarā ar likumprojekta 2. pantā ietverto grozījumu un ir nepieciešams, lai skaidrāk norādītu, kādiem mērķiem ir izmantojami parādnieka ienākumi bankrota procedūras laikā.Savukārt ar likumprojekta 2. pantu paredzēts izteikt jaunā redakcijā Maksātnespējas likuma 140. panta 1. punktu. Proti, paredzēts noteikt, ka parādniekam ir tiesības paturēt ienākumus, kas nepieciešami fiziskās personas maksātnespējas procesa netiešo izmaksu segšanai. Saskaņā ar Maksātnespējas likuma 172. panta piekto daļu fiziskās personas maksātnespējas procesa netiešo izmaksu segšanas pienākums gulstas uz pašu parādnieku. Līdz ar to ir būtiski nodrošināt, lai parādnieka rīcībā būtu vismaz daļa no tā ienākumiem, ņemot vērā, ka fiziskās personas maksātnespējas procesa netiešās izmaksas ir parādnieka uzturēšanas izmaksas. Pārējo daļu, ja nepieciešams, administrators ir tiesīgs lūgt[[11]](#footnote-11) izmantot nosacīti kā avansa maksājumus fiziskās personas maksātnespējas procesa tiešo izmaksu segšanai, kas vēlāk tiktu segtas no parādnieka mantas pārdošanas rezultātā iegūtajiem līdzekļiem.Ņemot vērā būtisko ietekmi uz parādniekiem, kuriem jebkurā brīdī var tikt izbeigts fiziskās personas maksātnespējas process tamdēļ, ka ilgstoši ir bijusi citādāka izpratne par parādnieka pienākumiem bankrota procedūrā, likumprojektā paredzēta tā nekavējoša spēkā stāšanās, t.i., nākamajā dienā pēc tā izsludināšanas. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija. |
| 4. | Cita informācija | Nav. |
|  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Aptuveni[[12]](#footnote-12) 3200 fiziskās personas maksātnespējas procesa subjekti, t.i., visi parādnieki, kuriem pašlaik ir aktīvs fiziskās personas maksātnespējas process un kas tādējādi ir pakļauti riskam, ka viņiem tiek izbeigts fiziskās personas maksātnespējas process bez sekmīga rezultāta. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts nerada ietekmi uz sabiedrības un tautsaimniecības attīstību, tā kā likumprojekts redakcionāli precizē jau iepriekš veiktus grozījumus Maksātnespējas likumā. |
| 3. | Administratīvo izmaksu monetārs novērtējums | Nav. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem**  |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība un komunikācijas aktivitātes nav plānotas, tā kā likumprojekts nerada ietekmi uz sabiedrības un tautsaimniecības attīstību, bet tikai redakcionāli precizē jau iepriekš veiktus grozījumus Maksātnespējas likumā, tādējādi nodrošinot prakses piemērošanu jau līdzšinējā virzienā. |
| 2. | Sabiedrības līdzdalība projekta izstrādē | Nav. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde nerada ietekmi uz pārvaldes funkcijām un institucionālo struktūru.Jaunas institūcijas netiek veidotas, esošās institūcijas netiek likvidētas vai reorganizētas. Likumprojekts nerada ietekmi uz institūciju cilvēkresursiem. |
| 3. | Cita informācija | Nav. |

Iesniedzējs:

Ministru prezidenta biedra,

tieslietu ministra p.i.

izglītības un zinātnes ministre Ilga Šuplinska

*Ozola 67046147*

*Liene.Ozola@tm.gov.lv*

1. Skat. Maksātnespējas likuma 139. panta 1. punktu redakcijā līdz 2015. gada 28. februārim. Pieejams: <https://likumi.lv/ta/id/214590/redakcijas-datums/2015/01/01#p139>. [↑](#footnote-ref-1)
2. 2014. gada 25. septembra likums "Grozījumi Maksātnespējas likumā". Publicēts oficiālajā izdevumā "Latvijas Vēstnesis", 15.10.2014., Nr. 204 (5264). Pieejams: <https://www.vestnesis.lv/op/2014/204.6>. [↑](#footnote-ref-2)
3. Skat. 2014. gada 25. septembra likuma "Grozījumi Maksātnespējas likumā" 57. pantu. Publicēts oficiālajā izdevumā "Latvijas Vēstnesis", 15.10.2014., Nr. 204 (5264). Pieejams: <https://www.vestnesis.lv/op/2014/204.6>. [↑](#footnote-ref-3)
4. Latvijas Republikas 11. Saeimas Tautsaimniecības, agrārās, vides un reģionālās politikas komisijas Maksātnespējas likuma grozījumu izstādes darba grupas 2013. gada 22. oktobra sēdes audioieraksta 0:17:30-0:17:54; nostāja tiek atkārtoti uzsvērta arī vēlāk (0:23:59-0:24:14). [↑](#footnote-ref-4)
5. Toreiz – Latvijas Komercbanku asociācija. [↑](#footnote-ref-5)
6. Toreiz – Latvijas Kredītņēmēju apvienība. [↑](#footnote-ref-6)
7. Latvijas Republikas 11. Saeimas Tautsaimniecības, agrārās, vides un reģionālās politikas komisijas Maksātnespējas likuma grozījumu izstādes darba grupas 2013. gada 22. oktobra sēdes audioieraksta 0:24:14-0:25:13. [↑](#footnote-ref-7)
8. Latvijas Republikas 11. Saeimas Tautsaimniecības, agrārās, vides un reģionālās politikas komisijas Maksātnespējas likuma grozījumu izstādes darba grupas 2013. gada 22. oktobra sēdes audioieraksta 0:32:41-0:41:44. [↑](#footnote-ref-8)
9. Skat. Maksātnespējas likuma 139. panta 6. punktu. Pieejams: <https://likumi.lv/ta/id/214590#p139>. [↑](#footnote-ref-9)
10. Latvijas Republikas Senāta Civillietu departamenta 2019. gada 28. marta lēmuma lietā Nr. C10065317, SPC-5/2019 motīvu daļas 5.3. un 5.4. punkts. Pieejams: <https://manas.tiesas.lv/eTiesasMvc/lv/nolemumi>, meklējot pēc lietas numura. [↑](#footnote-ref-10)
11. Skat. Maksātnespējas likuma 139. panta 6. punktu. [↑](#footnote-ref-11)
12. Subjektu skaits norādīts aptuveni, ņemot vērā, ka fiziskās personas maksātnespējas procesa lietas tiek skatītas ik dienu un skaits tādējādi regulāri mainās. [↑](#footnote-ref-12)